35 அங்குக் குரு சாதோக்கும் அபியத்தாரும் உன்னோடு இருக்கின்றனர் அல்லவா? அரச மாளிகையிலிருந்து நீ கேட்கின்ற அனைத்தையும் குரு சாதோக்கிடமும் அபியத்தாரிடமும் எடுத்துச் சொல். 36 அவர்களோடு அவர்களின் இரு புதல்வர்களும், அதாவது சாதோக்கின் மகன் அகிமாசும் அபியத்தாரின் மகன் யோனத்தானும் இருக்கின்றனர். நீ கேட்ட அனைத்தையும் அவர்கள் வழியாக எனக்கு சொல்லியனுப்பு" என்று கூறினார். 37 தாவீதின் நண்பன் ஊசாய் நகருக்குள் சென்றுகொண்டிருந்த போது, அப்சலோம் எருசலேமுக்குள் நுழைந்தான்.  குறிப்பு [*] 15:7 'நாற்பது' என்பது எபிரேய பாடம். அதிகாரம் 16 தாவீது-சீபா 1 தாவீது மலை உச்சியைக் கடந்து சிறிது தொலை சென்றதும், மெபிபொசேத்தின் பணியாளன் சீபா அவரைச் சந்திக்க வந்தான். அவன் இருநூறு அப்பங்கள், நூறு உலர்ந்த திராட்சை அடைகள், நூறு அத்திப் பழ அடைகள், ஒரு தோற்பை திராட்சை இரசம் ஆகியவற்றைக் கழுதைகளின் மேல் ஏற்றிக் கொண்டு வந்தான். [1]